KIRJALLINEN KYSYMYS E-1768/99 esittäjä(t): Jan Andersson (PSE) komissiolle. Komission palveluksessa olevien vammaisten tilanne.



Virallinen lehti nro 219 E , 01/08/2000 s. 0023 - 0024



KIRJALLINEN KYSYMYS E-1768/99 esittäjä(t): Jan Andersson (PSE) komissiolle (11. lokakuuta 1999) Aihe: Komission palveluksessa olevien vammaisten tilanne Sain äskettäin kopion Euroopan parlamentin puhemiehelle lähetetystä avoimesta kirjeestä. Tässä kirjeessä, jonka myös komissio lienee todennäköisesti saanut tiedoksi (muussa tapauksessa voin lähettää kopion kirjeestä), kuvataan komissiolle työskentelevän sokean freelancekääntäjän työskentelyoloja. Työolojen kuvaus antaa vaikutelman, että komission toimissa vammaisten työskentelyolojen parantamiseksi olisi vielä paljon parantamisen varaa. Koska haluan tietää asian todellisen laidan, olisin kiitollinen jos komissio vastaisi seuraavaan kysymykseen: Voisiko komissio kommentoida kyseisen freelancekääntäjän kirjeessään kuvailemia työskentelyoloja sekä antaa selvityksen niistä suunnitelmista, joita komissiolla ainakin pitäisi olla vammaisten henkilöiden työhön ottamisen edistämiseksi ja heidän työskentelyolojensa parantamiseksi? Neil Kinnockin komission puolesta antama vastaus (10. joulukuuta 1999) Komissio hyväksyi 22. syyskuussa 1998 vammaisten työllistämistä koskevat toimintasäännöt(1). Nämä säännöt perustuvat parlamentin 13. joulukuuta 1996 hyväksymiin päätöslauselmiin(2) ja neuvoston 20. joulukuuta 1996 päivättyyn päätöslauselmaan(3), joissa toivottiin kaikkien toimielinten ottavan vammaisten yhtäläiset mahdollisuudet parhaalla mahdollisella tavalla huomioon politiikoissaan ja sisäisissä käytännöissään. Tämän tavoitteen saavuttamiseksi komission toimintasäännöissä keskitytään valintamenettelyjen lisäksi myös esimerkiksi näiden henkilöiden urakehitykseen ja sellaisiin käytännön seikkoihin kuin rakennusten esteettömyyteen. Parlamentin jäsenen mainitseman avoimen kirjeen on kirjoittanut yhteisessä tulkkaus- ja konferenssipalvelussa (JICS) toimiva sokea freelance-tulkki. Palvelussa työskentelee pysyvästi joitakin näkörajoitteisia tai näkövammaisia ja näiden lisäksi säännöllisesti näkövammaisia freelance-tulkkeja. Yleisesti palvelu työllistää noin 10 näkörajoitteista tai näkövammaista tulkkia. JICS pyrkii helpottamaan ammatin harjoittamista teknisin apuvälinein (tulkkien työpisteet) sekä varmistamalla sisäisten ja ulkoisten tietojen saannin asianmukaisesti. Komissio pyrkii aktiivisesti parantamaan ammatillisesti pätevien vammaisten työmahdollisuuksia ja -olosuhteita. Tämän tavoitteen saavuttamiseksi ja erityistarpeiden selvittämiseksi komissio perusti 22. maaliskuuta 1999 työryhmän, joka koostuu näkörajoitteisesta ja näkövammaisesta henkilöstöstä. Käyttäjien tarpeiden selvittämisen jälkeen ryhmä tutkii markkinoilla olevat tuotteet ja esittää sitten suosituksensa. Komissio on sitoutunut parantamaan henkilöstön tilannetta näiden suositusten perusteella. Tällaisesta vammasta kärsivien tulkkiopiskelijoiden ammatillisten näkymien parantamiseksi komissio tutkii lisäksi mahdollisuuksia jäsenvaltioiden oppilaitosten kokemuksen ja parhaiden käytäntöjen vaihdon hyödyntämiseksi. (1) SEC(98) 1559/2. (2) R4/039196. (3) EYVL C 12, 13.1.1997.